กรมอนามัย ชี้โควิดรอบนี้พบหญิงตั้งครรภ์ติดเชื้อสูงขึ้นและเสี่ยงเสียชีวิตมากกว่าคนปกติ 3 เท่า
นพ.สุวรรณชัย วัฒนายิ่งเจริญชัย อธิบดีกรมอนามัย กระทรวงสาธารณสุข กล่าวว่า การระบาดระลอกนี้พบหญิงตั้งครรภ์ติดเชื้อเพิ่มขึ้นมาก จาก 5-25 รายต่อเดือน ล่าสุดเดือนกรกฎาคม .เพิ่มเป็น 800 ราย ข้อมูลตั้งแต่เดือนธันวาคม 2563 ถึง 11 สิงหาคม 2564 พบหญิงตั้งครรภ์ติดโรคโควิด -19 แล้ว 1,993 ราย จังหวัดที่พบติดเชื้อมากสุด ได้แก่ กทม. รองลงมาคือ สมุทรสาคร ปทุมธานี ยะลา สงขลา สมุทรปราการ นราธิวาส อยุธยา ขอนแก่น และตาก จำนวนนี้เพียง 10 รายที่เคยรับวัคซีนขณะที่ภาพรวมหญิงตั้งครรภ์ที่ได้รับวัคซีนเข็มที่ 1 ข้อมูลวันที่ 11 สิงหาคม 2564 มีจำนวน 7,935 ราย เข็ม 2 จำนวน 574 ราย ทั้งนี้ในจำนวนหญิงตั้งครรภ์ที่ติดโควิด คลอดแล้ว 1,129 ราย ส่วนใหญ่ 55% เป็นการคลอดโดยการผ่า เกือบ 18% เป็นการคลอดก่อนกำหนด มากกว่าภาวะปกติที่ไทยจะพบการลอดก่อนกำหนดอยู่ที่ 10% นอกจากนี้ยังพบทารกน้ำหนักน้อย 16% จากปกติที่พบแค่ 8% และจากหญิงตั้งครรภ์ติดเชื้อ พบเสียชีวิต 37 ราย ทั้งหมดเสียชีวิตในช่วงครึ่งหลังขอการตั้งครรภ์ โดยจำนวนนี้ 35 ราย มีสาเหตุเพราะปอดอักเสบจากโรคโควิด ส่วนอีก 2 รายเป็นภาวะทางสูติกรรม คือมี 1 ราย รกลอกตัวก่อนกำหนด และอีก 1 ราย น้ำคร่ำอุดกั้นปอด สำหรับทารกที่เกิดจากแม่ที่ติดเชื้อ พบมีการติดเชื้อจากแม่ 113 ราย เสียชีวิต 20 ราย ทั้งนี้พบหญิงตั้งครรภ์ที่เสียชีวิตเป็นผู้ที่มีโรคประจำตัวที่ถูกระบุว่าเป็นภาวะเสี่ยงต่อการเกิดโรครุนแรงอยู่แล้ว ได้แก่ อ้วน อายุเกิน 35 ปี เป็นโรคเบาหวาน ความดันโลหิตสูง ใช้สารเสพติด ส่วนใหญ่หญิงตั้งครรภ์ติดเชื้อมากจากบุคคลในครอบครัว ที่ทำงาน ตลาดและงานเลี้ยง เมื่อวิเคราะห์การเสียชีวิตหญิงตั้งครรภ์ พบจาก 3 ปัจจัยสำคัญคือ ปัจจัยจากหญิงตั้งครรภ์ 9% การเข้าถึงบริการ 21% แปลข้อจำกัดภายในระบบบริการร้อยละ 70% จะเห็นว่าหญิงตั้งครรภ์มีความเสี่ยงที่โรคจะรุนแรงกว่าคนทั่วไป 3 เท่าโดยเฉพาะผู้มีโรคประจำตัวเสี่ยง ดังนั้นการยกระดับมาตรการป้องกันและดูแลรักษาหญิงตั้งครรภ์ต้องเน้นป้องกันระดับบุคคลส่งเสริมให้หญิงตั้งครรภ์ดูแลป้องกันตนเองอย่างเคร่งครัด โดยให้เว้นระยะห่าง สวมหน้ากาก ล้างมือ ตรวจวัดอุณหภูมิและเมื่อสงสัยว่าตัวเองมีความเสี่ยงในการติดเชื้อสามารถไปตรวจหาเชื้อด้วย antigen Test Kit สนับสนุนให้หญิงตั้งครรภ์ทำงานที่บ้าน โดยเฉพาะกลุ่มหญิงตั้งครรภ์ที่มีภาวะครรภ์เสี่ยงสูงรวมไปถึงหญิงตั้งครรภ์ที่ทำงานในสถานประกอบการที่มีความเสี่ยงสูงหรือในพื้นที่ควบคุมสูงสุดและเข้มงวด คู่กับส่งเสริมให้ไปรับวัคซีนหากมีอายุครรภ์ 12 สัปดาห์หรือ 3 เดือนขึ้นไป โดยไม่ต้องกลัวเรื่องผลข้างเคียงวัคซีนเพราะไม่ได้ต่างจากคนทั่วไป สามารถฉีดได้ทั้งในหญิงตั้งครรภ์และให้นมบุตร ซึ่งกรมอนามัยได้ออกคำแนะนำสำหรับหญิงใน Facebook Fanpage ของกรมอนามัย